LV Eiropas Savienības Oficiālais Vēstnesis C 271/22

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 271/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“CHELČICKO-LHENICKÉ OVOCE”

EK Nr.: CZ-PGI-0005-0436-23.11.2004

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Úřad průmyslového vlastnictví Adrese: Antonína Čermáka 2a 160 68 Praha 6 ČESKÁ REPUBLIKA Tālr. +420 220383111 Fakss +420 224324718 E-pasts: posta@upv.cz

2. Grupa:

Nosaukums: Unie ovocnářů jižních a západních Čech Adrese: Netolická 534/2 384 02 Lhenice ČESKÁ REPUBLIKA Tālr. +420 388321371 Fakss +420 388321280 E-pasts: zemcheba@iol.cz Sastāvs: ražotāji/pārstrādātāji ( X ) citi ( )

3. Produkta veids:

1.6. grupa. Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Chelčicko-Lhenické ovoce”

4.2. Apraksts:

Mērenā klimata zonas augļi, kas paredzēti tiešai lietošanai pārtikā un konservēšanai. Konservētus augļus nemarķē kā “Chelčicko-Lhenické ovoce”. Marķējums attiecas uz sēkleņiem, kauleņiem un sīkajiem augļiem. Vietējo augļu garša ir bagātīga, spēcīga, ar plašu augļainuma garšas spektru ar paliekošu pēcgaršu. Šo augļu konkrēto īpašību pamatā (piemēram, to sulīguma, vitalitātes un kompaktuma) gan attiecībā uz aromātu, gan garšu ir vietējie dabas apstākļi (piemēram, atšķirība starp dienas un nakts temperatūrām augļu nogatavošanās periodā, rīta migla to audzēšanas apgabalā). Augļi no Chelčicko-Lhenicko apgabala pēc savām īpašībām dabiski līdzsvarotās cukura un skābuma attiecības ziņā pārspēj augļus no citiem apgabaliem. Šī ideālā proporcija rada tā dēvētos tīros augļu toņus. Vispārējais to garšas raksturojums ir sulīgums, maiga garša, smalka pēcgarša, radot paliekošas, bagātīgas garšas sajūtas. Šīs īpašības ir raksturīgas visiem augļiem ar nosaukumu “Chelčicko-Lhenické ovoce” un atbilst minētajam apgabalam.

Visvairāk tas attiecas uz šādiem produktiem: āboliem, saldajiem ķiršiem, skābajiem ķiršiem, plūmēm, jāņogām (Ribes). Pašlaik audzētās šķirnes: ābolu – “Julia”, “Angold”, “Šampion”, “Rubín–Bohemia”, “Rubinola”, “Topaz”, “Jonagold – Jonagored”, “Jonaprince”, “Golden Delicious”, “Idared”, “Melrose”, “Spartan”; saldo ķiršu – “Burlat”, “Karešova”, “Vanda”, “Sam”, “Těchlovan”, “Kordia”, “Napoleon”; skābo ķiršu – “Morellenfeuer”, “Érdi Bötermö”, “Fanal”, “Morela pozdní”; plūmju – “Čačanska rana”, “Čačanska lepotica”, “Čačanska najbolja”, “Stanley”, “Domácí velkoplodá”; sarkano jāņogu – “Holandský červený”, “Heinemann pozdní”, “Losan”, “Rubigo”, “Rondon”; upeņu – “Otelo”, “Öjebyn”.

4.3. Ģeogrāfiskais apgabals:

Augļu dārzi ir izvietoti Bavorovas baseina – Chelčicko un Blansko mežainajās nogāzēs – Lhenicko. “Chelcicko-Lhenické ovoce” tiek audzēti tikai šajā teritorijā (Čehija, Dienvidbohēmijas reģions, Strakonice un Prachatice apgabals). Šajos ietilpst šādu pašvaldību teritorijas: Chelčicko: Chelčice, Truskovice, Libějovice, Vodňany, Krtely, Malovice, Bavorov, Tourov; Lhenicko: Lhenice, Vadkov, Mičovice, Jáma, Hoříkovice, Třebanice, Hrbov, Vodice, Třešňový Újezdec, Horní Chrášťany, Dolní Chrášťany un Ratiborova Lhota.

4.4. Izcelsmes apliecinājums:

Norādītas audzēšanas platības, uzglabāšanas vietas un uzglabāšanas tara, augļu partijas un iepakošanas datumi. Dokumentācija par pircējiem tiek uzglabāta. Tādēļ ir iespējams nepārprotami noteikt katru sūtījumu un atšķirt vienu sūtījumu no otra. Augļus šķiro, uzglabā un iepako noteiktajā apgabalā un tādēļ tos nevar sajaukt ar citur audzētiem augļiem.

Ražošanā galvenokārt tiek ievērotas integrētās augļkopības sistēmu pamatnostādnes (SISPO). Atbilstību specifikācijām uz vietas un ārējās laboratorijās pārbauda augstākstāvošā kontroles iestāde (Státní zemědělská potravinářská inspekce/Čehijas Lauksaimniecības un pārtikas inspekcija – SZPI/CAFIA) un integrētās ražošanas sistēmas inspekcija (pārbaudes uz vietas).

Konsekvents visu apgabalā ievākto augļu marķējums, kad tie vēl atrodas augļu dārzā, un precīza to novākšanas reģistrācija nodrošina, ka šos augļus nevar aizstāt ar augļiem, kas ievākti citā apgabalā.

Glabātavā darbu veic ar marķētiem augļiem un visa apstrāde tiek dokumentēta attiecīgā žurnālā, kurā ieraksta ziņas par augļu pārvietošanu un to sagatavošanu tirdzniecībai. No glabātavas izvestajiem augļiem jābūt precīzi ar tādu pašu izcelsmi kā augļiem, kurus tur ieved, un tā tiek atbilstoši marķēta.

Produkcijas kvalitātes kontroli veic vietējā laboratorijā. Ir izveidota sistēma ķīmisko un mikrobioloģisko pārbaužu veikšanai un produkcijas novērtēšanai. Ir izveidota HACCP sistēma. Pārbaudes saskaņā ar pārbaužu plānu veic arī augstāk stāvoša inspekcija (skatīt 4.7. punktu).

Pārbaude, lai noteiktu atbilstību integrēto augļkopības sistēmu principiem:

Tiek veikta augļu dārzu stāvokļa un vides novērošana. Augļu dārzi ir aprīkoti ar signalizācijas ierīcēm. Pārbaudes augļkopju īpašumos SISPO inspekcija parasti veic reizi gadā. Pārbaudes jo īpaši attiecas uz augsnes, mēslošanas līdzekļu, apūdeņošanā izmantojamā ūdens vai augļu piesārņojumu ar smagajiem metāliem, biotisko un abiotisko faktoru kontroli, mēslojuma, pesticīdu un apūdeņošanas izmantošanu un stādīšanu. Pārbaudes notiek saskaņā ar Čehijas Zemkopības ministrijas apstiprinātajām integrētās augļkopības sistēmu pamatnostādnēm.

4.5. Ražošanas metode:

Visus augļus audzē saskaņā ar principiem, kuri izklāstīti integrētās augļkopības sistēmu pamatnostādnēs, kas izstrādātas, iesaistot arī vietējos augļkopjus. SISPO integrētās augļkopības produkcijas ražošanas procesa sastāvdaļas un agrotehniskie paņēmieni ir šādi:

— stādīšana: kompromiss starp augļu izturību un kvalitāti tirdzniecībai. Šķirnes izvēle atbilstoši temperatūrai, nokrišņu daudzumam un nogatavošanās un novākšanas laikiem. Potcelmu izvēle atbilstoši augsnes īpašībām, stādīšanas veidam un intensitātei,

— aizsardzība pret slimībām un kaitēkļiem: dabiskās un ķīmiskās aizsardzības apvienojums. Profilakse. Bioloģiskā aizsardzība. Kukaiņēdāju putnu izmantošana. Dabisko ienaidnieku introdukcija. Fizikālās un biotehniskās metodes un agrotehniskie paņēmieni atbilst attiecīgajām platībām (augsnes apstrāde, mēslošana, augļkoku vainagu veidošana un atzarošana). Stādījumu kopšana, slimību un kaitēkļu apkarošana. Ķīmisko augu aizsardzības līdzekļu lietošana samazināta līdz minimumam. Ja nepieciešams, izmanto ķīmiskos preparātus ar zemu toksicitāti, pārbaudītus un atļautus pesticīdus, zoocīdus un fungicīdus. Selektīva ķīmiskā aizsardzība: izmanto tikai tos pesticīdus, kas iznīcina kaitīgos kukaiņus, bet nenodara ļaunumu noderīgiem kukaiņiem. Kaitēkļu slazdi. Slimību uzliesmojumu un kaitēkļu uzbrukumu prognozēšana. Pārbaudes un izmantotās metodes dokumentē,

— augsnes kopšanas sistēma: dārzu teritorija tiek apsēta ar zāli (60–70 % no platības), izmantojot dažādu sugu zālaugus. Zāli nopļauj, jo īpaši pirms ražas novākšanas. Zāli pēc pļaušanas bieži atstāj uz vietas vai savāc joslās. Ja nokrišņu daudzums ir mazāks, parasti zem 600 mm gadā, augsni uzar ne dziļāk par 4 cm,

— nezāļu apkarošana: nezāļu daudzumu samazina tiktāl, lai tās nevarētu nodarīt kaitējumu. Atļautos herbicīdus izmanto tikai piemērotā laikā, ne biežāk kā reizi gadā, ne vēlāk kā 80 dienas pirms sēkleņaugļu ražas novākšanas un 50 dienas pirms kauleņaugļu ražas novākšanas. Ja reljefa apstākļi to atļauj, augsne tiek uzarta. Nezāles tiek izpļautas. Platības ap stumbriem pārklāj ar mulču, t. i., augsnes virsu apklāj ar organisko materiālu vai krāsainu plēvi,

— augļudārzu apūdeņošana: izmanto ūdeni, kas nevar nelabvēlīgi ietekmēt cilvēku vai dzīvnieku veselību atbilstošajā teritorijā, augsni, virszemes ūdeņu vai gruntsūdeņu kvalitāti un citus vides komponentus. Apūdeņošanā izmantojamā ūdens pārbaudi veic vismaz reizi mēnesī,

— augļu dārzu mēslošana: augsnē jābūt attiecīgu sugu vai šķirņu augļaugu audzēšanai piemērotu minerālelementu un ķīmisko savienojumu proporcionālam daudzumam. Šī proporcija ietekmē koku veselības stāvokli un augļu kvalitāti un daudzumu. Mēslošana tiek veikta, pamatojoties uz starpību starp noteiktajām un ieteicamajām elementu un savienojumu vērtībām attiecīgās sugas vai šķirnes augļaugiem. Noteiktu laiku pirms un pēc ražas novākšanas mēslošana netiek veikta. Dati par mēslošanu un ražu tiek dokumentēti,

— piesārņojuma pārbaude: jo īpaši tiek veikta smago metālu kontrole augsnē, apūdeņošanas ūdenī, mēslošanas līdzekļos un augļos. Iespējamo piesārņojumu augļos nosaka, ņemot pietiekami lielus paraugus,

— augļkoku fizioloģiskais stāvoklis un līdzsvars: agrotehniskie pasākumi (zaru apgriešana, augsnes apstrāde, mēslošana, jauno augļu daudzuma kontrole u. c.) tiek pielāgoti attiecībā uz daudzumu, periodu un ilgumu. Augļu dārzu līdzsvars netiek traucēts. Fizioloģisko līdzsvaru novērtē pēc augsnes analīzes un augļu pārbaudes. Subjektīvo pārbaudi parasti veic piecas nedēļas pirms ražas novākšanas. Novērtē dzinumu augšanu, kātiņus, izmērus, apgaismojumu un augļu ārējo izskatu. Mērķis ir panākt, ka pilnīgi nogatavojušos augļos ir līdzsvarots svarīgāko ķīmisko savienojumu – cukuru, skābju, vitamīnu un minerālvielu, kā arī aromātisko savienojumu – daudzums,

— augļkoku ražīguma un augļu kvalitātes kontrole: lai panāktu optimālu ražas apjomu, regulāri veic augļkoku zaru apgriešanu. Atdala liekos augļus – vai nu ar rokām, vai izmantojot vienu no atļautajiem ķīmiskajiem preparātiem devās, kas ir zemākas par robežvērtībām,

— augļkoku vainagu veidošanas un atzarošanas principi: sēkleņus audzē vienā rindā, lai varētu izmantot lauksaimniecības mašīnas. Kokus atzaro ieteicamajā laikā un saskaņā ar ieteicamo praksi atkarībā no augļkoku veida un šķirnes,

— pārbaude, lai noteiktu atbilstību integrētās augļkopības sistēmu principiem – skatīt 4.4. punktu.

Visu veidu augļkokiem zarus apgriež divas reizes gadā un apstrādā ar ķīmiskām vielām veģetācijas laikā atkarībā no slimību uzliesmojumu un kaitēkļu uzbrukumu biežumu konkrētajā augļu dārzā attiecīgajā gadā. Visu ķīmisko līdzekļu izmantošana tiek veikta, pamatojoties uz atbilstošā veida kaitīgo faktoru biežuma noteikšanu un uzraudzību. Ķīmiskos augu aizsardzības līdzekļus izmanto tikai tad, ja slimības vai kaitēkļi nodara ekonomisku kaitējumu. Visos augļu dārzos veido zālājus un zāli tiek regulāri pļauj. Laukumus ap koku stumbriem atbrīvo no veģetācijas ar herbicīdu palīdzību. Pilnībā klātas ar zāli ir tikai dažas saldo ķiršu plantācijas.

Vēl viena raksturīga Chelčicko-Lhenicko apgabala īpatnība ir tā, ka vispārējās SISPO metodes konkrēti piemēro attiecīgajām platībām un daži produkti (piemēram, kaitēkļu iznīcināšanai) ir konkrēti izstrādāti šim apgabalam.

Audzēšanas paņēmieni atsevišķu veidu augļiem

Āboli

Ābolus audzē atklātās vietās, kas nav pārāk mitras un kur nav sastopamas salnas. Āboliem izvēlas nedaudz spēcīgāk augošus potcelmus, jo augsnē tādā augstumā virs jūras līmeņa, kurā atrodas audzēšanas apgabals, nav pietiekamā daudzumā pieejamu barības vielu, un augļkoki tad daļu barības vielu sintezē paši. Agrāk izmantoja potcelmus M1, M4 un A2, mūsdienās visbiežāk izmanto M9, mazajiem kokiem nodrošina balstus atsevišķu mietiņu vai stiepļu ekrāna veidā, kam piestiprināts katrs koks. Attālumu starp audzētajām jaunajām ābelēm ietekmē daudzi faktori, un tādēļ apgabalā ir iespējamas daudzas variācijas. Attālumu galvenokārt nosaka iekārtas, kuras izmanto audzētājs, vieta, potcelma veids un audzēšanas forma. Kādreizējās prakses pamatā bija brīvi augošu pundurkoku stādīšana joslās, kas tagad tiek aizstāta ar vārpstveida vainaga augļkoku stādīšanu, kad augļkokus stāda ciešāk citu pie cita. Gaisa mitruma, kā arī vispārējā mitruma līmeņa dēļ šajā apgabalā augļu dārzus apūdeņo tikai atsevišķos gadījumos un tikai daži audzētāji. Ražu novāc saskaņā ar stingru grafiku – ābolus iepako liela tilpuma kastēs, kuras marķē uz vietas augļu dārzā pēc to piepildīšanas ar novāktiem āboliem un pēc iespējas ātrāk pārvieto uz uzglabāšanas vietām, kas aprīkotas ar gaisa kondicionētājiem.

Saldie ķirši

Saldo ķiršu kokus audzē galvenokārt saulainās, sausās vietās, kurās ir zems gruntsūdeņu līmenis. Tos agrāk audzēja uz ievas potcelmiem brīvi augošu standarta vai pusstandarta koku veidā, kurus stādīja pietiekamā attālumā citu no cita, lai, izmantojot kāpnes, augļu ražu varētu novākt no visām pusēm. Mūsdienās jaunos stādus audzē uz PHL vai “Gisela” potcelmiem mazākā attālumā citu no cita, un koku vainagus veido plakanākus un zemākus. Ķiršus novāc saskaņā ar stingru grafiku, iepakojot tos transportēšanas vai tirdzniecības iesaiņojumā, un pēc marķēšanas augļu dārzā tos pēc iespējas drīzāk nogādā glabātavā atdzesēšanai, sagatavo tirdzniecībai un nogādā patērētājiem.

Skābie ķirši

Skābos ķiršus audzē platībās ar mazāku dabisko barības vielu daudzumu un dabiski sausākās vietās. Tos audzē joslās tādā attālumā, lai ražu varētu novākt mehanizēti. Skābo ķiršu potcelmiem izmanto galvenokārt “Mahaleb” ķiršu potcelmus un koka formu pielāgo mehanizētai ražas novākšanai. Augļus savāc transporta vai tirdzniecības iepakojumā un pēc marķēšanas augļu dārzā iespējami drīzāk pārvieto uz glabātavu atdzesēšanai vai arī uz konservēšanas uzņēmumu pārstrādei. Pēc tam, kad veiktas piegādes, tos no glabātavas nosūta arī tālākai pārstrādei. Ar rokām novāc un svaigā veidā patērē tikai nedaudz skābo ķiršu. Turpmākie pasākumi tādi paši kā saldajiem ķiršiem.

Plūmes

Plūmes galvenokārt audzē joslās kā pusstandarta kokus pietiekami mitrās vietās māla un smilšmāla augsnēs. Plūmēm izmanto veselu virkni potcelmu, tomēr visbiežāk “Myrobalan”. Kokiem vainagu parasti neveido, kas ļauj nepieciešamības gadījumā ražu novākt mehanizēti. Aptuveni puse no ievāktajiem augļiem ir paredzēta patēriņam svaigā veidā un aptuveni puse – konservēšanai. Tādēļ viss audzēšanas process ir pielāgots mehanizētai ražas novākšanai. Novācot augļus, tos galvenokārt ievieto iepakojumā, kas paredzēts transportēšanai, un pēc marķēšanas augļu dārzā nosūta uz glabātavu dzesēšanai un tālākai sagatavošanai tirdzniecībai. Augļus, kas paredzēti rūpnieciskai pārstrādei, nogādā no augļu dārza uz glabātavu atdzesēšanai un sūtījumu izpildei vai arī tieši konservēšanas ražotnē pārstrādei.

Sarkanās jāņogas un upenes

Tās audzē augsnēs, kas ir labi apūdeņotas, auglīgas un dziļas, parasti zemākajās ieplakās, kurās tomēr nav salnas, lai gan tās ir vissalcietīgākās no visiem augļaugiem, kurus šajā apgabalā audzē. Lielas platības joslās apstāda ar jāņogu krūmiem, tajās aug neliela izmēra augi, kurus pavairo spraudeņiem, kas dzen saknes. Attālumu starp augiem nosaka audzēšanas un ražas novākšanas metode un tehnoloģija. Šobrīd tikai no dažiem atsevišķiem jāņogu krūmiem ogas ir jānovāc ar rokām. Ražas novākšanu gandrīz pilnībā veic mehanizēti, un ogas turpmāk apstrādā konservēšanas ražotnē. Ar rokām novāc tikai nedaudz ogu, ko patērē svaigā veidā vai kulinārijas vajadzībām. Mehānizēti ogu lasa ar pašgājējām ražas novākšanas mašīnām, kas ogas iepako pārvadāšanai; pēc iepakojumu piepildīšanas un marķēšanas augļu dārzā tos pēc iespējas drīzāk nogādā glabātavā atdzesēšanai un piegādei pircējiem.

Uzglabāšana un iepakošana

Uzglabāšana un iepakošana notiek noteiktajā apgabalā. Tādā veidā ir iespējams novērst novākto augļu bojāšanos, jo tos nogādā tieši no audzēšanas vietas uz glabātavu. Šī pieeja nodrošina arī to, ka augļus nevar sajaukt ar citur audzētiem augļiem. Tas, ka audzēšana, uzglabāšanas un iepakošana notiek saskaņoti un vienuviet, nodrošina, ka augļu kvalitāte nepasliktinās.

4.6. Saikne:

Chelčicko-Lhenicko apgabalu un augļus, kurus tur audzē, var uzskatīt par sevišķiem ne tikai Čehijā, bet arī Eiropā. To jo īpaši apstiprina šādi apsvērumi: reputācija, faktori, kas ietekmē “Chelčicko-Lhenické ovoce” unikālās īpašības un citus raksturlielumus, kā arī saikne starp “Chelčicko-Lhenické ovoce” īpašībām un apstākļiem šajā apgabalā attiecībā uz atbilstošajiem augļu veidiem.

4.6.1. Reputācija

Augļu audzēšanai Chelčicko-Lhenicko apgabalā ir 700 gadu senas tradīcijas. Ilggadējās tradīcijas un vietējo augļu kvalitāte šim apgabalam ir izpelnījušās apzīmējumu “Dienvidbohēmijas dārzs”. Augļi ir attēloti gan Chelčice, gan Lhenice pašvaldību ģerboņos. Apliecinājumu augļu audzēšanas vēsturei un reputācijai šajā apgabalā var atrast Václav Starý grāmatā “Lhenice, zahrada Jižních Čech”.

“Chelčicko-Lhenické ovoce” reputāciju apstiprina arī ikgadējais ziedu festivāls un augļu festivāls, ko organizē sadarbībā ar Dienvidu un Rietumu Bohēmijas augļkopju apvienību. Ziedu festivāls ir iniciatīva, kas veltīta tūristiem un velotūristiem, tas notiek augļu audzēšanas sezonas sākumā, kad augļu koki pavasarī atdzīvojas, parādās pumpuri un ziedi. Augļu festivāls ir prestižs pasākums, kas ilgst vairākas dienas, un viens no svarīgākajiem pasākumiem, kas Čehijā veltīti augļkopībai. Tas aptver augļu izstādi un novērtēšanu, augļu tirdziņu un kultūras un sporta pasākumu programmu.

Kā pierādījums “Chelčicko-Lhenické ovoce” izcilajai kvalitātei kalpo ievērojamā atzinība, kas gūta valsts mēroga izstādēs, piemēram, Zahrada Čech – Litoměřice, turklāt augļkopji veiksmīgi piedalās ne tikai šajā izstādē, bet arī citās valsts līmenī organizētajās izstādēs: Hortikomplex – Olomouc, Země živitelka– České Budějovice, Zemědělec– Lysá nad Labem.

“Chelčicko-Lhenické ovoce” augļkopjus apvieno Unie ovocnářů jižních a západních Čech (Dienvidu un Rietumu Bohēmijas augļkopju apvienība), kas līdztekus citai darbībai piedalās izglītības un informatīvajos pasākumos, augļu pārdošanas veicināšanā, izstāžu organizēšanā, izdevniecības darbā, augļu kvalitātes un vides jautājumu risināšanā. Apgabalā darbojas vietējā rīcības grupa Rozkvět zahrady jižních Čech.

Chelčicko-Lhenicko apgabala augļkopji sadarbojas ar daudziem vadošajiem pētniecības institūtiem un mācību iestādēm, piemēram, Dienvidbohēmijas universitāti, kas atrodas České Budějovice, – Lauksaimniecības fakultāti, Mendeļa Lauksaimniecības un mežsaimniecības universitāti Brno – Dārzkopības fakultāti Lednicē, Augļkopības pētniecības un selekcijas institūtu Holovousy Ltd, SEMPRA, Lauksaimniecības inženierzinātņu pētniecības institūtu – Prāgā, Lauksaimniecības ekonomikas pētniecības institūtu – Prāgā, Kultūraugu pētniecības institūtu, Prāgas Pārtikas pētījumu institūtu, Čehijas Zinātņu akadēmijas Organiskās ķīmijas un bioķīmijas institūtu, Biola bioloģisko pētījumu laboratoriju. Šīs sadarbības panākumus pierāda, no vienas puses, izstrādātie jaunie audzēšanas paņēmieni un, no otras puses, šo paņēmienu izmantošana augļu audzēšanā Chelčicko-Lhenicko apgabalā, kas arī papildina “Chelčicko-Lhenické ovoce” valsts mēroga reputāciju.

Ražošana

Gada ražošanas apjoms tonnās (2008. gadā): āboli – 7 409, saldie ķirši – 115, skābie ķirši – 338, plūmes – 416, jāņogas (Ribes) – 399.

Tirdzniecība

“Chelčicko-Lhenické ovoce” veiksmīgi pārdod Čehijā un ārpus tās.

Čehija

Komercuzņēmumu skaits, kuriem piegādā “Chelčicko-Lhenické ovoce”: aptuveni 500.

Lielākie komercuzņēmumi, kuriem piegādā “Chelčicko-Lhenické ovoce”: Terno, Ahold, Coops, Nova Fruit, CZ Fruit, Čeroz.

Eksports

Eksportē šādu procentuālo daļu no ražas: saldie ķirši – 38 %, skābie ķirši – 40 %, plūmes – 50 %, jāņogas (Ribes) – 70 %.

Valstis, uz kurām eksportē “Chelčicko-Lhenické ovoce”: Vācija, Nīderlande, Beļģija, Austrija, Somija, Apvienotā Karaliste.

Ārvalstu komercuzņēmumu skaits, kuriem piegādā “Chelčicko-Lhenické ovoce”: aptuveni 10.

Lielākie komercuzņēmumi, kuriem piegādā “Chelčicko-Lhenické ovoce”: Dinter, Phanner.

4.6.2. Faktori, kas ietekmē “Chelčicko-Lhenické ovoce” unikālās īpašības un citas raksturīgās iezīmes

Uz Chelčicko-Lhenicko apgabalā audzētajiem augļiem (skatīt 4.2. punktu) ļoti būtisku ietekmi atstāj īpašie dabas un klimatiskie apstākļi Podšumaví starp Bavorovas baseinu un Blansko mežainajām nogāzēm.

Chelčicko-Lhenicko apgabalā ir zivju dīķu, upju un strautu sistēma. Tieši šāda veida dabas apstākļi, piemēram, nokrišņu daudzums, augsnes mitrums, diennakts temperatūras svārstības, biežā rīta migla, rada augļu audzēšanai labvēlīgus klimatiskos apstākļus.

Chelčicko-Lhenicko apgabala raksturojums:

— atrodas diezgan lielā augstumā virs jūras līmeņa, Šumavas kalnu pakājē,

— tīrs gaiss, galvenokārt rūpnieciskā piesārņojuma trūkuma un daudzu mežu dēļ,

— gada vidējā temperatūra ir 8,7 °C,

— gada vidējais nokrišņu daudzums – 607 mm,

— mēneša vidējais relatīvais gaisa mitrums ir 75,8 % – šis līmenis ir ļoti augsts, tas nodrošina mitrumu vasarā un koku pārklāšanos ar sarmu un sala ietekmes mazināšanu ziemā,

— ievērojamas atšķirības starp dienas un nakts temperatūrām, jo īpaši ražas novākšanas laikā,

— biežā rīta migla, ko rada gan zivju dīķi, gan arī tas, ka apgabals atrodas kalnu pakājes ieplakā,

— pietiekams augsnes mitrums, kuru ietekmē gan nokrišņu daudzums, gan blīvais zivju dīķu un ūdenstilpju tīkls,

— vēlāka pavasara iestāšanās un vēlāka augļu nogatavošanās, ko iespaido kalnu nogāžu dabas apstākļi,

— labs augsnes sastāvs, jo īpaši minerālvielu ziņā.

Galvenā “Chelčicko-Lhenické ovoce” īpašā pazīme, proti, to līdzsvarotā cukuru un skābuma attiecība atkarīga galvenokārt no vietējiem klimatiskajiem apstākļiem, t. i., mainīgām temperatūrām, vēlāka pavasara un vēlākas augļu nogatavošanās, kā arī no augsnes īpašībām, t. i., pH un atsevišķu minerālvielu līdzsvara un dažādu minerālvielu attiecībām. Saskaņā ar veiktajām laboratorijas analīzēm augļu vidējais skābums ir optimālajā līmenī. Šādus labus rādītājus, kādi nav sastopami visos augļkopības reģionos, apstiprina arī augsnes analīžu rezultāti.

Citas “Chelčicko-Lhenické ovoce” īpatnības, piemēram, smarža, garša, sulīgums, ilgstošais svaigums un unikālie krāsu toņi, galvenokārt ir saistītas ar īpašo mikroklimatu, ko rada iepriekš minētie apstākļi (meži, zivju dīķi, samērā lielais augstums virs jūras līmeņa, mitrums, migla u. c.).

Būtisks faktors, kas ietekmē “Chelčicko-Lhenické ovoce” kvalitāti, ir ļoti zemais vides piesārņojuma līmenis ar smagajiem metāliem un tādēļ arī augļu piesārņojuma līmenis, kas ir stipri zemāks par pieļaujamo līmeni. Vēl viens veicinošs faktors ir augļkoku bioloģiskā aizsardzība. Chelčicko-Lhenicko apgabalā augļkoku aizsardzību galvenokārt nodrošina, izmantojot bioloģiskos līdzekļus. Tie ir videi draudzīgi un tiem piemīt neapstrīdamas priekšrocības salīdzinājumā ar ķīmiskajiem augu aizsardzības līdzekļiem. Šis apgabals ir Čehijas augu un koku aizsardzības bioloģisko līdzekļu attīstības centrs.

Vēl viena Chelčicko-Lhenicko augļkopības apgabalam raksturīga iezīme, salīdzinot ar citiem augļkopības apgabaliem, ir produkcijas daudzveidība.

Svarīga augļkopības raksturiezīme Chelčicko-Lhenicko apgabalā ir arī SISPO integrētā metode (skatīt 4.5. punktu “Ražošanas metode”), kas izstrādāta, piedaloties arī apgabala augļkopjiem. Šī sistēma lielā mērā palīdz uzturēt augļiem raksturīgo augsto kvalitāti un tādējādi apmierina arī zinošāku patērētāju vajadzības. Sistēma aptver pamatnostādnes, kā apgabalā pēc iespējas labāk audzēt augļus, un šīs pamatnostādnes tiek ievērotas.

Šajā apgabalā pastāvošās gadsimtiem ilgās augļu audzēšanas tradīcijas ietvaros augļkopju zināšanas un pieredze par optimālajām audzējamajām šķirnēm un to, kur un kā tās vislabāk audzēt, ir pilnveidojušās un uzlabojušās. Šis process joprojām turpinās.

Kopš 2002. gada 20. novembra cilmes vietas nosaukums “Chelčicko-Lhenické ovoce” Čehijā ir aizsargāts ar Nr. 194.

4.6.3. Saikne starp “Chelčicko-Lhenické ovoce” īpašībām un apstākļiem apgabalā pēc augļu veida

Āboli

Āboli izceļas ar savu unikālo, raksturīgi pikanto garšu ar ilgo pēcgaršu, ko izraisa relatīvi augstā gaisa mitruma ietekme, tas, ka vasarā temperatūras nav augstas, kā arī tas, ka pastāv ievērojamas atšķirības starp dienas un nakts temperatūrām, pateicoties lielajam ezeru un dīķu skaitam un mežiem, kā arī šā ģeogrāfiskā apgabala reljefam. Šis īpašais mikroklimats palīdz panākt, ka augļos pirms ražas novākšanas ir precīzi noteikts cukura, skābuma un aromātisko vielu līdzsvars, kas piešķir augļiem specifisko pikanto garšu. Ābolus raksturo arī tas, ka visā audzēto šķirņu klāsta diapazonā no vasaras līdz vēlīnajām šķirnēm, kuras līdz pavasara mēnešiem uzglabā kontrolētā vidē, tie ilgu laiku saglabā patēriņam optimālu gatavības pakāpi, nepasliktinoties garšas vai smaržas īpašībām, un turklāt tie atšķiras ar to, ka veido labas kvalitātes miziņu, kas ir saistīts galvenokārt ar konkrētā ģeogrāfiskā apgabala atrašanās vietu samērā lielā augstumā virs jūras līmeņa, to, ka vasarā nav karstuma viļņu sakarā ar biežo miglu un ievērojamo rasas daudzumu apvienojumā ar saules gaismas daudzumu. Vēl viena saistītā īpašība ir Chelčicko-Lhenicko apgabalā audzēto atsevišķo šķirņu augļu savdabīgais krāsojums.

Saldie ķirši

Saldie ķirši izceļas ar savu bagātīgo, spēcīgi pikanto garšu un kraukšķīgo mīkstumu, kā arī augsto cukura un skābuma saturu un optimālo līdzsvaru starp tiem. Dažām šķirnēm (“Napoleon”, “Kordia”, “Van”) atšķirības augļu kvalitātē un garšā, salīdzinot ar augļiem no citiem apgabaliem, ir tik izteiktas, ka pastāv tendence šeit reģistrēt šo šķirņu reģionālās mutācijas. Šīs īpašības rada konkrētie augsnes apstākļi noteiktajā ģeogrāfiskajā apgabalā apvienojumā ar apvidus nelīdzeno reljefu. Augsnes tipi ielejās un līdzenumos atšķiras no augsnes tipiem kalnos. Kalnu nogāzēs augsnes ir sausākas un ne tik bagātīgas, bet satur barības vielas ar pietiekami un pat labi un ļoti labi līdzsvarotām minerālelementu attiecībām. Būtiski ir tas, ka augsnes ir caurlaidīgas. Šīs nogāzes kopš neatminamiem laikiem izmanto, lai stādītu saldo ķiršu dārzus un saldo ķiršu koku joslas. Koki šeit aug ļoti enerģiski neatkarīgi no izmantotā potcelma, jo tiem ir labi attīstīta sakņu sistēma, kam vietējās augsnes ir sevišķi labi piemērotas. Šeit nav pārāk mitru platību vai platību, kas pakļautas salnu ietekmei un varētu bojāt koku saknes un stumbrus vai radīt stresu, kas varētu pazemināt augļu garšas kvalitāti.

Skābie ķirši

Skābo ķiršu atšķirīgās īpašības ir izturība pret tārpu uzbrukumiem un ilgs uzglabāšanas laiks, ko nodrošina šiem augļiem raksturīgā kvalitāte. Šīs īpašības galvenokārt ir saistītas ar to, ka, pateicoties salīdzinoši lielajam augstumam virs jūras līmeņa un izraudzīto šķirņu īpatnībām, nogatavošanās pakāpe, kas nepieciešama ražas novākšanai, konkrētajā ģeogrāfiskajā apgabalā tiek sasniegta vēlāk nekā citos apgabalos. Šī vietējā īpašība ir priekšrocība, jo nav nepieciešams pirms ķiršu ražas novākšanas apkarot tārpu invāziju un augļiem raksturīgo kvalitāti tādēļ nekādā veidā nevar ietekmēt pesticīdi. Turklāt skābo ķiršu raksturīgā īpašība ir to atšķirīgā garša un smarža, kas pēc tam atspoguļojas to dzērienu un citu produktu kvalitātē, kas iegūti no šiem augļiem. Raksturīgā garša un smarža ir izskaidrojama ar to, ka Chelčicko-Lhenicko apgabalā ir ļoti zema smago metālu koncentrācija augsnē un ir maz transporta un rūpnieciskā piesārņojuma, kam ir labvēlīga ietekme uz augļu kvalitāti.

Plūmes

Plūmes izceļas ar augstu cukura saturu un bagātīgu aromātu, ko rada temperatūras svārstības, biežā migla un nelielās salnas, kas iestājas diezgan vēlu. Šīs īpašības tiek augstu vērtētas turpmākās pārstrādes laikā, konservējot augļus un ražojot stipros alkoholiskos dzērienus – aromātisko vielu saturu ļoti augstu vērtē un pēc šiem augļiem ir pieprasījums pārstrādātāju vidū gan savā valstī, gan ārvalstīs. Tā kā vietējais klimats ir salīdzinoši vēss, vīrusu slimības, kam ir ļoti kaitīga ietekme uz augļu kvalitāti, šeit ir daudz mazāk izplatītas. Tas arī dod iespēju audzēt vietējās šķirnes, kas nav bijušas selekcionētas, lai uzlabotu to izturību pret vīrusu slimībām. Tomēr augļu kvalitāti pozitīvi ietekmē galvenokārt īpašie dabas apstākļi. Salīdzinoši augstais gaisa mitrums un nokrišņu daudzums ļauj augļu dārzus apsēt ar zāli, tādējādi novēršot augļu sakaršanu un asimilācijas traucējumus. Zālienu mulčēšana palielina CO2 saturu zemes virskārtā, kas labvēlīgi ietekmē cukura un skābuma attiecību augļu nogatavošanās laikā. Turklāt tas, ka šajā apgabalā augsnes nav kaļķainas, nozīmē, ka augļkoki nekad necieš no dzelzs trūkuma, kas varētu ievērojami pasliktināt augļu kvalitāti.

Sarkanās jāņogas un upenes

Jāņogu atšķirīgās īpašības ir to smarža un ideālā cukura un skābuma attiecība, ko galvenokārt ietekmē augsnes un klimatiskie apstākļi, kas nosaka šo augļu īpašo kvalitāti.

Tā kā Chelčicko-Lhenicko apgabalā augšņu reakcija ir vāji skāba, jāņogu audzēšanai tur ir ideāli apstākļi. Jāņogu kvalitāti nosaka arī ogu lielie izmēri un to izturība, ko ietekmē visai augstais dabiskais kālija saturs augsnē. Tas ir būtisks faktors, jo jāņogām kālija trūkums cita starpā drīz vien rada sīkas ogas un samazina to izturību. Jāņogas ir augi, kas ir ļoti prasīgi attiecībā uz humusa saturu augsnē. Chelčicko-Lhenické apgabalā samērā augstā gaisa mitruma un nokrišņu daudzuma dēļ veģetācijas periodā, ir iespējams jāņogu plantācijas pastāvīgi turēt apsētas ar zāli. Regulāri mulčējot zāli un kapājot apgrieztos zarus, ļoti ātri rodas humusa slānis, kam ir noteicoša ietekme uz krūmu augšanu, to spēcīgumu un saražotās produkcijas kvalitāti. Tā kā apgabalam raksturīgas stipras diennakts temperatūras svārstības laika posmā pirms ražas novākšanas, augļi šeit nogatavojas ļoti aromātiski un ar ideālu cukura un skābuma attiecību. Tas ietekmē no šīm vietējām izejvielām ražoto produktu kvalitāti.

4.7. Pārbaudes struktūra:

Nosaukums: Státní zemědělská a potravinářská inspekce, Inspektorát v Táboře Adrese: Purkyňova 2533 390 02 Tábor ČESKÁ REPUBLIKA Tālr. +420 381200011 Fakss +420 381257000 E-pasts: tabor@szpi.gov.cz

4.8. Marķējums:

Augļus no Chelčicko-Lhenicko apgabala iesaiņo dažāda veida iepakojumā, uz kura ir “Chelčicko-Lhenické ovoce” uzraksts, parasti tas ir zaļā, dzeltenā un sarkanā krāsā, ar simbolu un tās pašvaldības nosaukumu, kuras teritorijā tie audzēti. Grafiskā attēla atbilstība uz iepakojuma netiek stingri pieprasīta.

(1) OV L 93, 31.3.2006., 12. lpp.